อาทิตย์ อุไรรัตน์

**อาทิตย์ อุไรรัตน์**  (เกิด 9 พฤษภาคม พ.ศ. 2481) เป็นนักธุรกิจและนักการเมืองชาวไทย ผู้ก่อตั้งมหาวิทยาลัยรังสิต อดีตรัฐมนตรีหลายกระทรวง อดีตรองประธานรัฐสภาและประธานสภาผู้แทนราษฎร อดีตรองหัวหน้าพรรคสามัคคีธรรม อดีตกรรมการที่ปรึกษาพรรคประชาธิปัตย์ อดีตผู้ว่าการประปานครหลวง อดีตเจ้าของโรงพยาบาลเอกชนในเครือพญาไท เจ้าของฉายา **“ดร.ไข่ผง”** เนื่องจากเคยมีกิจการโรงงานผลิตไข่ผงที่จังหวัดฉะเชิงเทรา ได้รับฉายา **“วีรบุรุษประชาธิปไตย”** จากเหตุการณ์พฤษภาทมิฬ ที่ได้เสนอชื่ออานันท์ ปันยารชุน เป็นนายกรัฐมนตรีแทนสมบุญ ระหงษ์ ที่กล่าวกันว่าจะมารับช่วงต่อรัฐบาล รสช.

## ประวัติ
อาทิตย์ เกิดเมื่อวันที่ 9 พฤษภาคม พ.ศ. 2481 ที่อำเภอท่าวังผา จังหวัดน่าน เป็นบุตรนายประสิทธิ์ อุไรรัตน์ อดีตผู้ว่าราชการหลายจังหวัด อดีตผู้ว่าการทางพิเศษแห่งประเทศไทย อดีตรองผู้ว่าราชการกรุงเทพมหานคร กับคุณหญิงพัฒนา อุไรรัตน์ ด้านครอบครัวสมรสกับนางบุญนำ อุไรรัตน์ (สกุลเดิม: ฉายะบุตร) เมื่อวันที่ 19 สิงหาคม พ.ศ. 2509 มีบุตร-ธิดา 3 คน 

# อภิวัฒิ อุไรรัตน์ รองอธิการบดีบริหารกิจการพิเศษ (RSU Healthcare) มหาวิทยาลัยรังสิต  
# อรรถวิท อุไรรัตน์ อธิการบดีมหาวิทยาลัยรังสิต 
# อภิรมณ อุไรรัตน์ รองอธิการบดีฝ่ายวิสาหกิจและผู้ช่วยอธิการบดีฝ่ายโรงเรียนสาธิตแห่งมหาวิทยาลัยรังสิต

สำเร็จการศึกษาระดับมัธยมศึกษา จากโรงเรียนกรุงเทพคริสเตียนวิทยาลัย และโรงเรียนเตรียมอุดมศึกษา ระดับปริญญาตรี คณะรัฐศาสตร์ จุฬาลงกรณ์มหาวิทยาลัย ภาควิชาการทูตและการต่างประเทศ ระดับปริญญาโท สาขาความสัมพันธ์ระหว่างประเทศ จาก Fletcher School of Law and Diplomacy, มหาวิทยาลัยทัฟส์ สหรัฐ และระดับปริญญาโท สาขาการบริหารรัฐกิจ จากมหาวิทยาลัยแคลิฟอร์เนียสเตต เมืองลอสแอนเจลิส สหรัฐ ด้วยทุนรัฐบาลไทย และระดับปริญญาเอก ด้านรัฐศาสตร์ สาขารัฐประศาสนศาสตร์ จากมหาวิทยาลัยโคโลราโด โบลเดอร์ สหรัฐ

## การทำงาน
อาทิตย์ เริ่มรับราชการเป็นปลัดอำเภอเมืองนครนายก จังหวัดนครนายก ต่อมาได้โอนไปสังกัดสำนักงานคณะกรรมการข้าราชการพลเรือน ดำรงตำแหน่งเป็นหัวหน้ากองวิชาการ และย้ายไปรับตำแหน่งหัวหน้ากองบริหารทั่วไป การทางพิเศษแห่งประเทศไทย และเป็นรองเลขาธิการคณะกรรมการสิ่งแวดล้อมแห่งชาติ

ต่อมาจึงได้เข้ามารับหน้าที่ที่ปรึกษาระเบียบบริหารของนายกรัฐมนตรี (เกรียงศักดิ์ ชมะนันทน์) เป็นประธานคณะอนุกรรมการปรับปรุงระเบียบข้าราชการการพลเรือน เป็นกรรมการการประปานครหลวง ในปี พ.ศ. 2526 เป็นประธานอนุกรรมการพิจารณาปรับปรุงกิจการ การประปานครหลวง และเป็นผู้ว่าการการประปานครหลวง ในปี พ.ศ. 2527

## งานการเมือง
อาทิตย์ เข้าสู่งานการเมืองโดยการลงสมัครรับเลือกตั้งผู้ว่าราชการกรุงเทพมหานคร ในการเลือกตั้งครั้งแรกเมื่อ ปี พ.ศ. 2518 ในนามพรรคพลังใหม่ แข่งกับธรรมนูญ เทียนเงิน จากพรรคประชาธิปัตย์ ต่อมาได้ลงสมัครรับเลือกตั้ง สส.กรุงเทพมหานคร เขตป้อมปราบศัตรูพ่าย-เขตปทุมวัน ในปี พ.ศ. 2519 ในนามพรรคพลังใหม่ โดยร่วมทีมเดียวกับปราโมทย์ นาครทรรพ   แข่งกับหม่อมราชวงศ์เสนีย์ ปราโมช หัวหน้าพรรคประชาธิปัตย์ แต่ผลการเลือกตั้งแพ้ลำดับสุดท้ายของผู้ได้รับการเลือกตั้งไปเพียงประมาณ 4,500 คะแนน ทั้งที่เป็นนักการเมืองหน้าใหม่ เพิ่งลงสมัคร สส. เป็นครั้งแรก

อาทิตย์ เคยได้รับแต่งตั้งให้ดำรงตำแหน่งรองเลขาธิการนายกรัฐมนตรี ในรัฐบาลของเกรียงศักดิ์ ชมะนันทน์ และเป็นเลขาธิการพรรคชาติประชาธิปไตย ที่เกรียงศักดิ์ ก่อตั้งและดำรงตำแหน่งหัวหน้าพรรค เพื่อลงเลือกตั้งซ่อมที่จังหวัดบุรีรัมย์ ในปี พ.ศ. 2524 ต่อมาได้ย้ายพรรคและรับตำแหน่งเลขาธิการพรรคกิจประชาคม ที่บุญชู โรจนเสถียร ก่อตั้งและดำรงตำแหน่งหัวหน้าพรรค เมื่อปี พ.ศ. 2529 ก่อนที่จะได้รับเลือกตั้งเป็นครั้งแรก ด้วยการเป็นสมาชิกสภาผู้แทนราษฎรจังหวัดฉะเชิงเทรา ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2531

ต่อจากนั้นได้ย้ายไปเป็นโฆษกพรรคพรรคเอกภาพ ซึ่งเป็นพรรคที่เกิดจากการรวมตัวกันของพรรคฝ่ายค้านในรัฐบาลพลเอก เปรม ติณสูลานนท์ คือพรรคประชาชน ของเฉลิมพันธ์ ศรีวิกรม์, พรรคก้าวหน้า ของอุทัย พิมพ์ใจชน, พรรครวมไทย ของณรงค์ วงศ์วรรณ และพรรคกิจประชาคม ของบุญชู โรจนเสถียร ในปี พ.ศ. 2533

ต่อมาในปี พ.ศ. 2533 ได้รับแต่งตั้งเป็นรัฐมนตรีว่าการกระทรวงการต่างประเทศ ในรัฐบาลชาติชาย ชุณหะวัณ ต่อจากนั้นในปี พ.ศ. 2535 จึงได้เข้ารับตำแหน่งรองหัวหน้าพรรคสามัคคีธรรมที่มีณรงค์ วงศ์วรรณ เป็นหัวหน้าพรรค ซึ่งในช่วงเหตุการณ์พฤษภาทมิฬ ได้รับแต่งตั้งให้ทำหน้าที่ประธานสภาผู้แทนราษฎร และรักษาการประธานรัฐสภา เมื่อปี พ.ศ. 2535 ซึ่งในเหตุการณ์ครั้งนั้น อาทิตย์ ได้รับฉายาว่า *"วีรบุรุษประชาธิปไตย"* ด้วยในเวลาเย็นของวันที่ 10 มิถุนายน พ.ศ. 2535 เป็นผู้นำชื่ออานันท์ ปันยารชุน อดีตนายกรัฐมนตรี ขึ้นทูลเกล้าฯ เป็นนายกรัฐมนตรีอีกสมัย แทนชื่อพลอากาศเอก สมบุญ ระหงษ์ หัวหน้าพรรคชาติไทย ที่ถือกันขณะนั้นว่าเป็นตัวแทนของฝ่ายคณะรักษาความสงบเรียบร้อยแห่งชาติ โดยในครั้งนั้น อาทิตย์ได้รับแรงกดดันจากหลายส่วน เนื่องจากมีความต้องการจากฝ่ายการเมืองขั้วที่สนับสนุนสุจินดา คราประยูร ที่จะให้สมบุญ ขึ้นดำรงตำแหน่ง แต่ทว่า อาทิตย์เห็นว่า หากเป็น สมบุญ จะก่อให้เกิดความวุ่นวายต่อได้ เพราะมีเสียงของภาคประชาชนไม่เห็นด้วยอย่างรุนแรง จึงได้ติดต่อทาบทามชวน หลีกภัย หัวหน้าพรรคประชาธิปัตย์ ซึ่งเป็นพรรคฝ่ายค้าน แต่ชวนปฏิเสธ เนื่องจากหากรับไปแล้ว จะเป็นรัฐบาลเสียงข้างน้อย เสถียรภาพของรัฐบาลจะง่อนแง่น อาทิตย์จึงตัดสินใจเสนอชื่อ อานันท์ ปันยารชุน อดีตนายกรัฐมนตรีให้กลับมาดำรงตำแหน่งอีกครั้ง โดยได้ติดต่อทาบทามอานันท์ถึง 3 ครั้ง อานันท์จึงยอมรับในครั้งสุดท้าย โดยเป็นการติดต่อกันผ่านทางสายโทรศัพท์จากพระตำหนักจิตรลดารโหฐาน สวนจิตรลดา พระราชวังดุสิต ซึ่งขณะนั้น อาทิตย์ในฐานะประธานสภาผู้แทนราษฎร จะทำการเข้าเฝ้าฯ เพื่อทูลเกล้าฯถวายชื่อนายกรัฐมนตรีคนใหม่ แต่ทว่าไปด้วยกระดาษเปล่าที่มีตราครุฑประทับบนหัวกระดาษเท่านั้น แล้วให้ฝ่ายเลขาธิการสภาผู้แทนราษฎรใช้เครื่องพิมพ์ดีดพิมพ์ชื่ออานันท์ขณะนั้นเอง

หลังจากพรรคสามัคคีธรรมยุติการดำเนินงานไป จึงได้ก่อตั้งพรรคเสรีธรรม ร่วมกับพินิจ จารุสมบัติ และลงสมัครได้รับเลือกตั้งเป็นสมาชิกสภาผู้แทนราษฎรจังหวัดฉะเชิงเทรา และยังได้รับตำแหน่งรัฐมนตรีว่าการกระทรวงสาธารณสุข ในรัฐบาลชวน หลีกภัย สมัยแรก ในโควตาพรรคเสรีธรรมอีกด้วย ต่อมาได้เข้าร่วมงานกับพรรคประชาธิปัตย์ โดยดำรงตำแหน่งรองหัวหน้าพรรค และเป็นรัฐมนตรีว่าการกระทรวงวิทยาศาสตร์ เทคโนโลยี และสิ่งแวดล้อม ในรัฐบาลชวน หลีกภัย สมัยที่ 2 และเคยลงรับแข่งขันเป็นหัวหน้าพรรคด้วย ต่อจากชวน หลีกภัย ที่ขอยุติบทบาทลงในปี พ.ศ. 2546 โดยแข่งคู่กับบัญญัติ บรรทัดฐาน และอภิสิทธิ์ เวชชาชีวะ ซึ่งอาทิตย์ได้คะแนนมาเป็นลำดับที่ 3

ปัจจุบันอาทิตย์ ได้วางมือจากการเมืองแล้ว แต่ก็มักให้ความเห็นหรือแสดงทัศนวิจารณ์เรื่องการเมืองอยู่บ่อย ๆ ตามสื่อสารมวลชนโดยเฉพาะทางช่องเอเอสทีวี และสื่ออื่นในเครือผู้จัดการ และมักปรากฏข่าวอยู่เสมอ ๆ ว่า จะเข้ารับตำแหน่งหัวหน้าพรรคการเมืองใหม่ ของกลุ่มพันธมิตรประชาชนเพื่อประชาธิปไตย ทั้ง ๆ ที่มิได้เป็นสมาชิกพรรคแต่อย่างใด ได้เข้าร่วมกิจกรรมทางการเมือง และเป็นที่ปรึกษาพรรคการเมืองใหม่

ภายหลังรัฐประหารในประเทศไทย พ.ศ. 2557 พนักงานสอบสวน กองบังคับการปราบปรามการกระทำความผิด เกี่ยวกับอาชญากรรมทางเทคโนโลยี ออกหมายเรียก อาทิตย์ ข้อหานำเข้าสู่ระบบคอมพิวเตอร์ซึ่งข้อมูลอันเป็นเท็จ เกิดความเสียหายต่อความมั่นคงของประเทศ ตาม พระราชบัญญัติ คอมพิวเตอร์ พ.ศ. 2550 และกฎหมายอาญา ข้อหาหมิ่นประมาททักษิณ ชินวัตร มอบอำนาจให้ขัตติยา สวัสดิผล ฟ้องร้องคดีหมิ่นประมาททางคอมพิวเตอร์

## การดำรงตำแหน่งอื่น ๆ
* ประธานกรรมการมูลนิธิ จอห์น อี.พิวรีฟอย
* กรรมการมูลนิธิโรงพยาบาลสมเด็จพระยุพราช
* ผู้ก่อตั้ง-ผู้รับใบอนุญาต-อธิการบดีมหาวิทยาลัยรังสิต
* ผู้ก่อตั้ง-ผู้รับใบอนุญาต-ประธานกรรมการ โรงเรียนสาธิตแห่งมหาวิทยาลัยรังสิต
* ประธานกรรมการ บริษัท อาร์ เอส ยู เฮลท์แคร์ จำกัด
* ประธานกรรมการ บริษัท บริติช อินเตอร์เนชั่นแนล จำกัด
* ประธานกรรมการ บริษัท อาร์เอสยู ฮอไรซอน จำกัด

## เครื่องราชอิสริยาภรณ์
### เครื่องราชอิสริยาภรณ์ไทย

### เครื่องราชอิสริยาภรณ์ต่างประเทศ
*  :
** พ.ศ. 2558 – 80px เครื่องราชอิสริยาภรณ์ดรัก ทึกเซย์

## อ้างอิง

## แหล่งข้อมูลอื่น
* เว็บไซต์ส่วนตัว 

 

หมวดหมู่:นักธุรกิจจากจังหวัดน่าน
หมวดหมู่:นักการเมืองจากจังหวัดน่าน
หมวดหมู่:ประธานรัฐสภาไทย
หมวดหมู่:ประธานสภาผู้แทนราษฎรไทย
หมวดหมู่:รัฐมนตรีว่าการกระทรวงวิทยาศาสตร์และเทคโนโลยีไทย
หมวดหมู่:รัฐมนตรีว่าการกระทรวงสาธารณสุขไทย
หมวดหมู่:รัฐมนตรีว่าการกระทรวงการต่างประเทศไทย
หมวดหมู่:สมาชิกสภาผู้แทนราษฎรจังหวัดฉะเชิงเทรา
หมวดหมู่:สมาชิกสภาผู้แทนราษฎรกรุงเทพมหานคร
หมวดหมู่:สมาชิกสภาผู้แทนราษฎรไทยแบบบัญชีรายชื่อ
หมวดหมู่:สมาชิกสภากรุงเทพมหานคร
หมวดหมู่:หัวหน้าพรรคการเมืองในประเทศไทย
หมวดหมู่:นักการเมืองที่เป็นแนวร่วมกปปส.
หมวดหมู่:พรรคพลังใหม่
หมวดหมู่:นักการเมืองพรรคกิจประชาคม
หมวดหมู่:พรรคชาติประชาธิปไตย (พ.ศ. 2525)
หมวดหมู่:นักการเมืองพรรคเอกภาพ
หมวดหมู่:นักการเมืองพรรคสามัคคีธรรม
หมวดหมู่:นักการเมืองพรรคเสรีธรรม (พ.ศ. 2535)
หมวดหมู่:นักการเมืองพรรคประชาธิปัตย์
หมวดหมู่:อาจารย์คณะรัฐศาสตร์
หมวดหมู่:บุคคลจากโรงเรียนกรุงเทพคริสเตียนวิทยาลัย
หมวดหมู่:บุคคลจากโรงเรียนเตรียมอุดมศึกษา
หมวดหมู่:นิสิตเก่าคณะรัฐศาสตร์ จุฬาลงกรณ์มหาวิทยาลัย
หมวดหมู่:บุคคลจากมหาวิทยาลัยทัฟส์
หมวดหมู่:อธิการบดีมหาวิทยาลัยรังสิต
หมวดหมู่:ผู้ได้รับเครื่องราชอิสริยาภรณ์ ม.ป.ช.
หมวดหมู่:ผู้ได้รับเครื่องราชอิสริยาภรณ์ ม.ว.ม.